19. svibnja u Domovinskom ratu

**Domovinski rat po nadnevcima**: 19. svibnja u Domovinskom ratu.

NAVODNO, od grupe nepoznatih građana, napadnut Miroslav Mlinar, 23-godišnji student, predsjednik Mjesnog odbora Srpske demokratske stranke u Benkovcu, te nožem ranjen u predjelu vrata i trbuha.

ODRŽAN referendum građana Hrvatske o budućnosti Republike - prema prvim podacima ZA suverenu Hrvatsku glasovalo 94 posto glasača izašlih na referendum, a za federaciju 5,2 posto.

U GOLUBIĆU kraj Knina održana vojna parada Martićevih terorista.

NEPOZNATI počinitelji bacili eksplozivnu napravu na kuću tajnika HDZ-a Hrvatske Dubice Franje Puškarića u naselju Baščinama.

RADOVAN Karadžić, predsjednik SDS-a BiH, u Titovu Drvaru na javnoj tribini navijestio da će "biti pripajanja, pa i dovoljno oružja, ako se ne postigne dogovor o mirnom rješenju jugoslavenske krize.

TRI četvrtine od 200 zastupnika Sjeveroatlantske skupštine na proljetnom zasjedanju u Kanadi potpisalo apel kojim se poziva NATO da intervenira u bivšoj Jugoslaviji.

IRAN opozvao ambasadora iz Beograda.

NOVI divljački napad na Zadar i njegovo priobalje - poginulo šest, a ranjeno deset osoba.

OSLOBOĐENE Zamasline, jako neprijateljsko uporište u blizini Stona.

POTPISAN dogovor HDZ BiH i SDA o zajedničkoj borbi protiv srpskog agresora na području BiH.

IZ zaplijenjene dokumentacije jugovojske vidljivo da je dr. Radovan Karadžić aktivni agent kontraobavještane službe JNA.

MUSLIMANI Mostara izdali proglas svojim borcima u kojemu se od njih traži da se stave pod zapovjedništvo HVO-a.

ŠVICARAC Frederic Maurice (39), predstavnik Međunarodnog odbora Crvenog križa (CICR) preminuo od posljedica ranjavanja u Sarajevu, kada je na njega pucao srpski snajperist.

I NAKON postignutog sporazuma u Međugorju, Muslimani i dalje provociraju.

PREDSJEDNIK Republike Hrvatske dr. Franjo Tuđman obišao zapadnu Hercegovinu i tom prilikom istakao da je "na nama velika odgovornost da svijetu dokažemo kako vodimo principijelnu politiku i da želimo iskrenu suradnju s Muslimanima".

PREDSJEDNIK Vrhovnog suda Republike Hrvatske Milan Vuković primio sir Stewarta Clarka koji mu je odao priznanje zbog zakona o manjinama.

KAO glavni razlog dosadašnjeg neuspjeha UNPROFOR-a da postigne ciljeve zacrtane rezolucijama Vijeća sigurnosti i Vance-Owenova plana, Boutros Ghali naglašava radikalnu politiku srpske strane.

OPTUŽBE Vojislava Šešelja, vođe srpskih radikala, potresaju Generalštab Vojske Jugoslavije.

**NJEMAČKE vlasti objavile kako su zamolile hrvatske izbjeglice da se vrate kućama, jer je njihovo izdržavanje postalo preskupo njemačkoj državi.**

SRPSKI teroristi, oko 16 sati i 30 minuta, napali osobno vozilo na cesti Pakrac-Požega u mjestu Branešci, a nakon toga napali i tamošnji kontrolni punkt UNPROFOR-a, no ne zna se koliko je terorista sudjelovalo u napadu, izjavili predstavnici UNPROFOR-a.

DUŽNOSNICI SAD, Rusije i EU pokušavaju zauzeti zajednički stav glede rata u BiH, a na idućim sastancima sagledat će opcije za nove mirovne pregovore sa zaraćenim stranama u BiH.

SAD neće poduprijeti muslimanske zahtjeve za 58 posto teritorija BiH u novim mirovnim pregovorima.

HRVATSKI veleposlanik pri UN Mario Nobilo poslao glavnom tajniku UN Boutrosu Ghaliju pismo, u kojem ga izvještava da su hrvatske vlasti pronašle u zapadnoj Slavoniji platne liste oficira u stalnoj službi u "vojsci Jugoslavije", koji su bili u aktivnoj službi na okupiranim područjima Hrvatske, što još jednom potvrđuje umiješanost Beograda.

HRVATSKI ministar vanjskih poslova dr. Mate Granić otvorio hrvatski konzulat u Mostaru.

"SRBI nisu nikad ispoštovali zagrebački sporazum, a mjesec dana prije nas ušli su duboko u zonu razdvajanja", izjavio u intervjuu za "Večernji list" general bojnik Đuro Dečak.

ZA CIVILNO se stanovništvo u zapadnoj Slavoniji po jednakim načelima dijeli humanitarna pomoć, bez obzira na nacionalnost, dob i spol, izjavio u intervjuu za "Večernji list" predstojnik Hrvatskog crvenog križa dr. Nenad Javornik.

**VODSTVO britanske Konzervativne stranke optuženo, prema pisanju "The Sunday Timesa", da je u tajnosti primalo novčane donacije od Srba tijekom velikosrpske agresije od 1992. do 1994. godine.**

## Izvori

* Hrvatski informativni centar *Hrvatski spomenar: 11. svibnja - 20. svibnja*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.